Document ID: 32010R1119

A BIZOTTSÁG 1119/2010/EU RENDELETE
(2010. december 2.)
a Saccharomyces cerevisiae MUCL 39885 készítmény tejelő tehenek és lovak takarmány-adalékanyagaként történő engedélyezéséről (az engedély jogosultja: Prosol SpA) és az 1520/2007/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.
(2)
A Saccharomyces cerevisiae MUCL 39885 készítmény kocák takarmány-adalékanyagaként történő használatát a 896/2009/EK bizottsági rendelet (3) engedélyezte tíz évre. A 70/524/EGK irányelvnek megfelelően a készítményt elválasztott malacok esetében az 1200/2005/EK bizottsági rendelet (4), hízómarhák esetében a 492/2006/EK bizottsági rendelet (5), míg tejelő tehenek esetében az 1520/2007/EK bizottsági rendelet (6) engedélyezte határozatlan időre. Az említett adalékanyagot ezt követően - az 1831/2003/EK rendelet 10. cikke (1) bekezdése b. pontjának megfelelően - mint meglévő terméket felvették a takarmány-adalékanyagok közösségi nyilvántartásába.
(3)
Az 1831/2003/EK rendelet 10. cikke (2) bekezdésének megfelelően és a rendelet 7. cikkével összefüggésben a Saccharomyces cerevisiae MUCL 39885 készítmény tejelő tehenek takarmány-adalékanyagaként történő újraértékelésére vonatkozó, valamint a rendelet 7. cikkének megfelelően az említett adalékanyag lovak esetében történő új felhasználása iránti kérelmet nyújtottak be, kérelmezve, hogy az adalékanyagot az „állattenyésztésben alkalmazott adalékanyagok” kategóriába sorolják. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
(4)
Az Európai Élelmiszerbiztonsági Hatóság (a továbbiakban: Hatóság) 2010. június 22-i véleményében (7) arra a következtetésre jutott, hogy a javasolt felhasználási feltételek mellett a Saccharomyces cerevisiae MUCL 39885 készítmény nincs káros hatással az állati egészségre, a fogyasztók egészségére vagy a környezetre, valamint az adalékanyag hatására növekedhet a tejelő tehetnek tejhozama. A Hatóság szerint nem szükséges elrendelni a forgalomba hozatalt követő egyedi nyomonkövetési előírásokat. A Hatóság ellenőrizte továbbá az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmány-adalékanyag vizsgálatára vonatkozó analitikai módszerről szóló jelentést is.
(5)
A lovak takarmány-adalékanyagaként történő felhasználásra vonatkozóan a Hatóság 2010. június 22-i véleményében (8) arra a következtetésre jutott, hogy a készítmény a célfajnál javíthatja a rost látszólagos emészthetőségét.
(6)
A Saccharomyces cerevisiae MUCL 39885 készítmény vizsgálata azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.
(7)
Az 1831/2003/EK rendelet szerinti új engedély megadása következtében az 1520/2007/EK rendeletben szereplő, a Saccharomyces cerevisiae MUCL 39885 készítményre vonatkozó rendelkezéseket el kell hagyni.
(8)
Mivel az engedélyezési feltételek módosítására nem biztonsági okokból kerül sor, helyénvaló átmeneti időszakot engedélyezni a takarmány-adalékanyagot tartalmazó előkeverékek és összetett takarmányok meglévő készleteinek felhasználására.
(9)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben meghatározott, az „állattenyésztésben alkalmazott adalékanyagok” adalékanyag-kategóriába és a „bélflóra-stabilizálók” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.
2. cikk
Az 1520/2007/EK rendeletben az 1. cikket és az I. mellékletet el kell hagyni.
3. cikk
A 70/524/EGK irányelv szerint címkézett, Saccharomyces cerevisiae MUCL 39885 adalékanyagot tartalmazó előkeverékek és összetett takarmányok továbbra is forgalomba hozhatók és felhasználhatók a készletek kimerüléséig.
4. cikk
E rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. december 2-án.

Labels: 0
3
17
6